Document ID: 31990R2771

*****
ΚΑΝΟΝΙΣΜΟΣ (ΕΟΚ) αριθ. 2771/90 ΤΗΣ ΕΠΙΤΡΟΠΗΣ
της 27ης Σεπτεμβρίου 1990
για τα προσωρινά μέτρα που εφαρμόζονται στον τομέα του χοίρειου κρέατος μετά την ενοποίηση της Γερμανίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2684/90 του Συμβουλίου της 17ης Σεπτεμβρίου 1990 σχετικά με τα προσωρινά μέτρα που εφαρμόζονται μετά την ενοποίηση της Γερμανίας και πριν από τη θέσπιση μεταβατικών μέτρων που πρέπει να ληφθούν από το Συμβούλιο είτε σε συνεργασία, είτε κατόπιν διαβουλεύσεων με το Ευρωπαϊκό Κοινοβούλιο (1), και ιδίως το άρθρο 3,
Εκτιμώντας:
ότι ο κανονισμός (ΕΟΚ) αριθ. 2684/90 προβλέπει μεταξύ άλλων ότι είναι δυνατό να αποφασιστεί προσωρινά και για περιορισμένη χρονική περίοδο να επέλθουν στην κοινοτική ρύθμιση στους τομείς της κοινής γεωργικής πολιτικής οι αυστηρά απαραίτητες προσθήκες και προσαρμογές για την επίλυση των προβλημάτων που απορρέουν από την ενοποίηση της Γερμανίας πριν λάβει απόφαση το Συμβούλιο επί των προτάσεων της Επιτροπής σχετικά με τα μεταβατικά μέτρα και τις απαραίτητες προσαρμογές μετά την ένταξη της πρώην Λαϊκής Δημοκρατίας της Γερμανίας στην Κοινότητα· ότι αυτές οι προσθήκες και οι προσαρμογές οφείλουν να τηρούν τις γενικές οικονομικές αρχές της κοινής γεωργικής πολιτικής·
ότι, λόγω της έλλειψης πλήρων και έγκυρων πληροφοριών, δεν είναι δυνατό να ληφθούν υπόψη στη σημερινή φάση τιμές των σφαγμένων χοίρων καθώς και τιμές της αγοράς στην επικράτεια της πρώην Λαϊκής Δημοκρατίας της Γερμανίας·
ότι, για να μη θιγεί η σταθερότητα της κοινοτικής αγοράς του χοίρειου κρέατος, πρέπει να εξασφαλιστεί η εκτέλεση των συμφωνιών που συνήφθησαν από τη Λαϊκή Δημοκρατία της Γερμανίας με τις τρίτες χώρες πριν την ενοποίηση· ότι γι' αυτόν το λόγο, πρέπει να επιτραπεί στη Γερμανία να καταβάλει, από τα εθνικά κεφάλαιά της, ένα συμπληρωματικό ποσό στις επιστροφές που καθορίζονται από την κοινοτική ρύθμιση για τις εξαγωγές των προϊόντων του τομέα του χοίρειου κρέατος οι οποίες πραγματοποιούνται σε εκτέλεση των εμπορικών συμφωνιών που συνήφθησαν από την πρώην Λαϊκή Δημοκρατία της Γερμανίας·
ότι τα μέτρα που θεσπίζονται με τον παρόντα κανονισμό εφαρμόζονται με την επιφύλαξη των τροποποιήσεων που προκύπτουν, από τις αποφάσεις του Συμβουλίου σχετικά με τις προτάσεις της Επιτροπής που υποβλήθηκαν στις 21 Αυγούστου 1990·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρησης του Χοίρειου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Δεν λαμβάνονται υπόψη οι τιμές που διαπιστώθηκαν στο έδαφος της πρώην Λαϊκής Δημοκρατίας της Γερμανίας όσον αφορά:
- τον καθορισμό των τιμών του σφαγμένου χοίρου στις αντιπροσωπευτικές αγορές της Κοινότητας,
- την κοινοτική διαπίστωση των τιμών αγοράς με βάση το σύστημα της κοινοτικής κατάταξης των σφαγίων χοίρων.
Άρθρο 2
Επετρέπεται στη Γερμανία να διατηρήσει, με εθνικά κεφάλαια, ένα συμπλήρωμα επιστροφής που προστίθεται στα ποσά που καθορίζονται από την κοινοτική ρύθμιση κατά την εξαγωγή των προϊόντων του τομέα του χοίρειου κρέατος τα οποία αποτελούν αντικείμενο συμφωνιών που συνήφθησαν με τρίτες χώρες από την πρώην Λαϊκή Δημοκρατία της Γερμανίας πριν από τις 3 Οκτωβρίου 1990. Οι συμφωνίες που είχε την πρόθεση να συνάψει η Λαϊκή Δημοκρατία της Γερμανίας δεν λαμβάνονται υπόψη για την άδεια που αναφέρεται στο προηγούμενο εδάφιο.
Άρθρο 3
Ο παρών κανονισμός αρχίζει να ισχύει την ημέρα της δημοσίευσης του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από την ημερομηνία της ενοποίησης της Γερμανίας έως ότου αρχίσει να ισχύει, βάσει της σχετικής πρότασης που υποβλήθηκε στις 21 Αυγούστου 1990, ο κανονισμός του Συμβουλίου σχετικά με τα μέτρα μεταβατικού χαρακτήρα και τις προσαρμογές στο γεωργικό τομέα που απαιτούνται λόγω της ενσωμάτωσης της επικράτειας της πρώην Λαϊκής Δημοκρατίας της Γερμανίας στην Κοινότητα. Ο παρών κανονισμός εφαρμόζεται, ωστόσο, το αργότερο μέχρι τις 31 Δεκεμβρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Σεπτεμβρίου 1990.

Labels: 2
17
5
3
18